Alexander Ryle (LA), 2023-03-14:
Tak for ordet, formand, og tak til udenrigsministeren for redegørelsen.
Det er jo en redegørelse, som kommer vidt omkring: krig i Ukraine, energikrise, grøn omstilling, indre marked, digitalisering, EU's udvidelse, sikkerhed og forsvar og meget, meget andet.
For et nyvalgt folketingsmedlem som mig, som indtil nu har betragtet europæisk politik lidt på afstand, og som i dag står her på Folketingets talerstol for allerførste gang, bliver det ekstra tydeligt med denne redegørelse, at 2022 på mange måder blev et skelsættende år for Europa, og at EU's rolle er utrolig vigtig.
For mig har Putins overfald på Ukraine overskygget næsten alt andet.
Krigen har fuldstændig vendt op og ned på livet for millioner af mennesker og har ændret den geopolitiske situation og sat fokus på vigtigheden af stærke internationale fællesskaber, der kan stå sammen om at stå imod.
Krigen har bevist, at sammenholdet i EU er stærkt.
På trods af interne uenigheder har vi hurtigt og kontant været i stand til at svare igen på den russiske aggression, og det er her, EU-samarbejdet virkelig har vist sit værd.
Det er et smukt eksempel på det, jeg mener er en af EU's kerneopgaver, nemlig at sikre fred i Europa – i dette tilfælde ikke gennem hård militær magt, men ved at bruge den økonomiske magtposition, EU har, til at presse vores fjender til forhåbentlig snart at komme på bedre tanker.
Derfor har vi i Liberal Alliance også i flere år været fortalere for, at Danmark skulle melde sig fuldt og helt ind i det europæiske forsvarssamarbejde ved at afskaffe forsvarsforbeholdet.
Vi kommer til at holde øje med, hvordan det samarbejde kommer til at udvikle sig.
Men når det giver mening, skal Danmark naturligvis være med helt inde i kernen af forsvarssamarbejdet.
Derfor støtter vi også dansk medlemskab af Det Europæiske Forsvarsagentur og deltagelse i Det Permanente Strukturerede Samarbejde på forsvarsområdet.
I juni tildelte Det Europæiske Råd kandidatstatus til Ukraine.
Den beslutning bakker vi hundrede procent op om i Liberal Alliance.
Det var med til at fjerne enhver tvivl om EU's opbakning til Ukraine, som ellers længe var blevet dyrket af Rusland.
Ukraine kæmper både for deres egen og for vores frihed, og de betaler en høj pris hver eneste dag i form af tabte menneskeliv og ødelæggelse af deres land.
Der kan i min optik ikke være nogen tvivl om, at krigen og ukrainernes modstand mod Rusland har vist os, at Ukraine hører til i Europa.
Derfor mener jeg også, at Danmark bør arbejde aktivt for, at der hurtigst muligt bliver sat gang i forhandlingerne om Ukraines fulde optagelse i EU.
Der, hvor EU-samarbejdet virkelig kan noget, er, når vi står sammen over for grænseoverskridende udfordringer, som vi i sagens natur ikke kan løse alene i Danmark.
Energipriserne steg og steg og pressede også danske familier på deres økonomi.
EU's tiltag i form af reduktionsmål, fælles gasindkøb, solidaritet i forhold til forsyning af gas på tværs af grænser osv. virkede, og gaslagrene i Europa blev fyldt op igen.
Et andet område, hvor EU kan og skal spille en vigtig rolle, er i den grønne omstilling.
Det er vores andel af den globale CO 2 -udledning simpelt hen for lille til.
Men vi kan presse på for, at EU går forrest i den grønne omstilling, og det mener vi skal ske gennem ambitiøse fælles reduktionsmål og en udvidelse af EU's kvotesystem.
På den måde kan vi lade markedskræfterne drive omstillingen fra fossil til grøn energi.
Derfor er det også godt, at EU har vedtaget nye ambitiøse mål og har udvidet kvotesystemet til at omfatte vejtransport og bygninger.
Der skal ikke være nogen som helst tvivl om, at vi i Liberal Alliance helt grundlæggende mener, at medlemskabet af EU er en stor gevinst for Danmark, og vi ønsker, at Danmark vedbliver med at være en aktiv medspiller i det europæiske samarbejde.
Men jeg bliver også nødt til at sige klart og tydeligt, at vi mener, at EU på en række områder er ved at rykke sig langt væk fra den oprindelige idé med EU og blander sig i ting, som udelukkende bør være et anliggende for medlemsstaterne.
Øremærket barsel, mindsteløn og minimumsskat er bare nogle af de områder, hvor EU allerede har udvidet eller arbejder hen imod at udvide deres indflydelse i den seneste tid.
Den retning er vi lodret imod i Liberal Alliance.